31996D0414
L 167/58
JURNALUL OFÍCIAL AL UNIUNII EUROPENE
DECIZIA COMISIEI
din 4 iulie 1996
privind măsurile de protecție cu privire la importurile de animale și de produse de origine animală provenind din Fosta Republică Iugoslavă a Macedoniei, datorită apariției focarelor de febră aftoasă
(Text cu relevanță pentru SEE)
(96/414/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/675/CEE a Consiliului din 10 decembrie 1990 de stabilire a principiilor care reglementează organizarea controalelor sanitar-veterinare ale produselor provenind din țări terțe, introduse în Comunitate (1), astfel cum a fost modificată ultima dată prin Directiva 95/52/CE (2), în special articolul 19 alineatul (6),
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor veterinare ale animalelor care sunt introduse în Comunitate din țări terțe și de modificare a directivelor 89/662/CEE, 90/425/CEE și 90/675/CEE (3), astfel cum au fost modificate ultima dată prin actul de aderare a Austriei, Finlandei și Suediei, în special articolul 18 alineatul (1),
întrucât în fosta Republica Iugoslavă a Macedoniei (Fyrom) au apărut focare de febră aftoasă; întrucât, pe baza unei inspecții a Comisiei efectuate la fața locului, a reieșit că autoritățile din Fyrom nu sunt în măsură să aplice controalele necesare pentru a împiedica extinderea bolii;
întrucât situația din Fyrom prezintă o amenințare gravă pentru șeptelurile statelor membre, datorită schimburilor cu anumite produse de origine animală;
întrucât trebuie să se ia măsurile necesare pentru a proteja Comunitatea de riscul introducerii acestei boli;
întrucât Decizia 93/242/CEE a Comisiei din 30 aprilie 1993 privind importul în Comunitate al anumitor animale vii și al produselor lor, originare din anumite țări europene în legătură cu febra aftoasă (4), astfel cum a fost modificată ultima dată prin Decizia 95/295/CE (5), prevede interzicerea importurilor de animale vii aparținând unei specii susceptibile din și prin anumite țări, inclusiv Fyrom; întrucât această decizie permite, în anumite condiții, importul de carne proaspătă și de anumite produse din carne din și prin aceste țări;
întrucât Decizia 95/340/CE a Comisiei (6), astfel cum a fost modificată ultima dată prin Decizia 96/325/CE (7), stabilește o listă a țărilor terțe din care statele membre autorizează importul de lapte crud, lapte tratat termic și produse lactate; întrucât Fyrom este inclus pe această listă; întrucât este necesară asigurarea că orice produse lactate importate au fost supuse unui tratament suficient pentru a distruge virusul;
întrucât Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de reglementările comunitare speciale, prevăzute în capitolul I din anexa A la Directiva 89/662/CEE și, cu privire la agenții patogeni, la Directiva 90/425/CEE (8), astfel cum a fost modificată ultima dată prin Decizia 96/405/CE a Comisiei (9), stabilește condițiile pentru importul de intestine de animale, piei și blănuri, oase și produse pe bază de oase, coarne și produse pe bază de coarne, copite și produse pe bază de copite, trofee de vânat, lână și păr netratate; întrucât aceste produse pot fi importate numai în cazul în care sunt tratate astfel încât să distrugă virusul; întrucât, cu toate acestea, anumite alte produse pot fi importate în continuare; întrucât acest material reprezintă un risc;
întrucât este necesară, în consecință, interzicerea importului anumitor produse de origine animală din Fyrom; întrucât, cu toate acestea, anumite produse pot fi importate în cazul în care au fost supuse tratamentelor specifice;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Decizia Comisiei 93/242/CEE se modifică după cum urmează:
1.
La anexa A, nota de subsol (1) privind Fosta Republică Iugoslavă a Macedoniei se elimină.
2.
La anexa B, cuvintele „Fosta Republică Iugoslavă a Macedoniei” se elimină.
Articolul 2
(1) Statele membre nu autorizează importul de lapte și produse lactate originare din Fyrom decât în cazul în care acestea au fost supuse unui tratament care îndeplinește cerințele prevăzute la articolul 3 din Decizia 95/340/CE.
(2) Pe lângă dispozițiile Deciziei 93/242/CEE, statele membre nu vor autoriza importul următoarelor produse provenite de la specii bovine, ovine, caprine și de la alte specii biongulate originare din Fyrom:
-
sânge și produse sangvine, menționate de anexa I capitolul 7 la Directiva 92/118/CEE;
-
materie primă pentru fabricarea hranei pentru animale și a produselor farmaceutice sau tehnice, menționată de anexa 1 capitolul 10 din Directiva 92/118/CEE;
-
bălegar de origine animală, menționat de anexa 1 capitolul 14 din Directiva 92/118/CEE.
(3) Interdicția menționată la alineatul (2) prima liniuță nu se aplică produselor sangvine care au fost supuse tratamentului prevăzut de anexa I capitolul 7 alineatul (3) litera (b) la Directiva 92/118/CEE.
(4) Statele membre se asigură că certificatele care însoțesc produsele de origine animală tratate în conformitate cu alineatele (1) sau (3) și care au fost autorizate să fie expediate din Fyrom vor avea marcate următoarele mențiuni:
„Produse de origine animală care sunt în conformitate cu Decizia 96/414/CEE a Comisiei privind măsurile de protecție cu privire la importurile de animale și produse de origine animală provenind din Fosta Republică Iugoslavă a Macedoniei, datorită focarelor de febră aftoasă”.
Articolul 3
Statele membre modifică măsurile aplicate schimburilor, astfel încât acestea să fie conforme cu prezenta decizie. Statele membre informează de îndată Comisia cu privire la aceasta.
Articolul 4
Prezenta decizie se adresează statelor membre.
Adoptată la Bruxelles, 4 iulie 1996.